SET ปิดเช้าลบ 8 จุด หลังไร้ปัจจัยหนุน-นลท.ปรับพอร์ต แนะจับตากลุ่มแบงก์ประกาศงบ
SET ปิดเช้าลบ 8 จุด หลังไร้ปัจจัยหนุน-นลท.ปรับพอร์ต แนะจับตากลุ่มแบงก์ประกาศงบ โดยดัชนีช่วงเช้าปิดที่ระดับ 1,514.95 จุด ลดลง 7.64 จุด หรือ 0.50% มูลค่าการซื้อขาย 4.96 หมื่นล้านบาท
20 ม.ค. 2564

สื่อข่าวรายงานว่า ดัชนีช่วงเช้าปิดที่ระดับ 1,514.95 จุด ลดลง 7.64 จุด หรือ 0.50% มูลค่าการซื้อขาย 4.96 หมื่นล้านบาท 
10 หุ้นกดดัชนีเช้านี้

ด้าน น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้ผันผวนในกรอบ โดย Sentiment จากภายนอกประเทศอิงทางลบมากกว่า จากที่ตลาดหุ้นในภูมิภาคเอเชียเช้านี้เคลื่อนไหวในแดนลบกันแต่ไม่มาก ต่างรอปัจจัยใหม่เข้ามาหลังจากที่ได้ตอบรับปัจจัยเดิม ๆ ไปแล้ว และยังรอดูพิธีการเข้ารับตำแหน่งประธานาธิบดีสหรัฐฯของนายโจ ไบเดน ซึ่งหลังจากนี้ต้องจับตาดูว่าจะออกมาตรการกระตุ้นเศรษฐกิจของสหรัฐฯได้เร็วแค่ไหน
นอกจากนี้ ยังต้องติดตามสถานการณ์การแพร่ระบาดไวรัสโควิด-19 ในต่างประเทศต่อไป โดยเฉพาะในจีนที่มีจำนวนผู้ติดเชื้อเพิ่มขึ้นและใกล้ช่วงตรุษจีนอาจจะมีการคุมเข้มมากขึ้น ส่วนบ้านเราในพื้นที่กรุงเทพมหานครพรุ่งนี้จะมีการพิจารณาให้ผ่อนปรนบางกิจกรรม ซึ่งต้องติดตามดูว่ามีอะไรบ้าง
อย่างไรก็ดี การเปิดจองซื้อหุ้น บมจ.ปตท.น้ำมันและการค้าปลีก (OR) ทำให้นักลงทุนสถาบันปรับพอร์ตลงทุนในช่วงที่ผ่านมา ส่งให้ Upside ตลาดจำกัด และคาดว่าวันนี้น่าจะมีการปรับพอร์ตอยู่บ้าง ส่งผลให้ตลาดฯปรับขึ้น/ลงไม่มาก พร้อมให้ติดตามสถานการณ์การแพร่ระบาดไวรัสโควิด-19 ในประเทศต่อไป และติดตามการทยอยประกาศผลประกอบการของบริษัทจดทะเบียนด้วย
สำหรับแนวโน้มการลงทุนในช่วงบ่ายนี้ น.ส.ธีรดา กล่าวว่า ตลาดฯคงจะแกว่งไซด์เวย์ในลักษณะผันผวน โดยมีแนวรับ 1,510-1,500 จุด ส่วนแนวต้าน 1,520-1,530 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT      มูลค่าการซื้อขาย   1,632.50 ล้านบาท  ปิดที่    41.25 บาท  เพิ่มขึ้น   0.25 บาท
KTC      มูลค่าการซื้อขาย   1,565.96 ล้านบาท  ปิดที่    70.75 บาท  ลดลง    6.25 บาท
BANPU    มูลค่าการซื้อขาย   1,481.86 ล้านบาท  ปิดที่    10.50 บาท  ลดลง    0.30 บาท
STA      มูลค่าการซื้อขาย   1,224.54 ล้านบาท  ปิดที่    32.75 บาท  เพิ่มขึ้น   1.25 บาท
PTTEP    มูลค่าการซื้อขาย   1,027.74 ล้านบาท  ปิดที่   112.50 บาท  ลดลง    0.50 บาท